**Vaski-kirjastojen yhteistyön organisointi 1.1.2012 alkaen**

Vaski on kirjastojen yhteinen palvelujärjestelmä, jossa ovat mukana seuraavien kuntien kirjastot: Turku, Kaarina, Kustavi, Laitila, Lieto, Masku, Mynämäki, Naantali, Nousiainen, Paimio, Pyhäranta, Raisio, Rusko, Sauvo, Taivassalo, Uusikaupunki ja Vehmaa. Vaskiin voi liittyä myös muita kirjastoja, joiden kunnat tekevät sopimuksen Turun kaupunginkirjaston kanssa liittymisestä yhteiseen järjestelmään ja sitoutuvat yhteisiin toimintaperiaatteisiin.

Vaski-kirjastojen yhteistyöllä on seuraavat tavoitteet:

* Asukkailla on käytettävissään laadukkaat, jatkuvasti uudistuvat ja kustannustehokkaat kirjastopalvelut.
* Kirjaston käyttäjät ovat mukana palveluiden kehittämisessä ja rikastuttavat toimintaa omalla asiantuntemuksellaan.
* Kirjastohenkilökunnalle Vaski on ammatillinen yhteisö, joka kannustaa uudistumiseen

Kirjastoilla on yhteinen tietojärjestelmä sekä yhteiset toimintasäännöt ja maksukäytännöt. Samalla kortilla voi asioida alueen kaikissa kirjastoissa. Kokoelmat ovat yhteiskäytössä ja minkä tahansa Vaski-kirjaston aineistoa voi tilata lainattavaksi omasta lähikirjastostaan. Kaikkien Vaski-kirjastojen yhteinen tietojärjestelmä otetaan käyttöön vuonna 2012.

Vaski-kirjastojen veturina toimii Turun kaupunginkirjasto.

Vaski-johtoryhmä

Vaski-kirjastojen toimintaa johtaa Vaski-johtoryhmä, johon kuuluvat kaikkien yhteistyösopimuksen tehneiden kuntien kirjastotoimenjohtajat.

Johtoryhmä

* päättää yhteistyön periaatteista sekä yhteisistä kehittämislinjoista ja tavoitteista
* päättää yhteisjärjestelmän kehittämisestä resurssien sallimissa rajoissa
* asettaa Vaskin yhteiset työryhmät ja projektit, määrää niille tavoitteet ja määräajat sekä hyväksyy loppuraportit
* päättää muistakin kirjastotoimenjohtajien päätösvallassa olevista yhteisistä asioista
* kukin johtoryhmän jäsen tekee oman kuntansa päättäjille esitykset asioista, joihin kirjastotoimenjohtajilla ei ole päätösvaltaa

Johtoryhmän puheenjohtajana toimii Turun kirjastotoimenjohtaja ja varapuheenjohtajana muiden Vaski-kirjastojen valitsema kirjastotoimenjohtaja. Varapuheenjohtaja valitaan kaksivuotiskaudeksi kerrallaan. Sama henkilö voi toimia varapuheenjohtajana kerrallaan enintään kaksi kaksivuotiskautta.

Johtoryhmän esittelijänä toimii Turun kaupunginkirjaston palvelujohtaja. Turun kaupunginkirjasto asettaa johtoryhmän käyttöön sihteerin. Johtoryhmän kokouksista pidetään pöytäkirjaa, jonka hyväksymisestä päätetään seuraavassa kokouksessa.

Johtoryhmä voi kuulla kokouksissaan asiantuntijoita.

Vaski-työvaliokunta

Työvaliokunta

* valmistelee asiat johtoryhmälle ja panee päätöksiä täytäntöön
* toimii työryhmien ja projektien ohjausryhmänä, ellei ohjausryhmää ole erikseen nimetty
* valmistelee johtoryhmän päätettäväksi Vaski-kirjastojen yhteistä strategiaa
* päättää yhteisten ulkopuolisella rahoituksella toteutettujen projektien määrärahojen kohdentamisesta ja seuraa budjetin toteutumista suhteessa projektin tavoitteisiin
* päättää niistä yhteisistä asioista, jotka johtoryhmä on delegoinut työvaliokunnan ratkaistaviksi.

Työvaliokuntaan kuuluu kolme pysyvää ja neljä vaihtuvaa jäsentä. Pysyvät jäsenet ovat Turun kirjastotoimenjohtaja, palvelujohtaja ja johtoryhmän sihteeri. Vaihtuvat jäsenet valitaan kaksivuotiskaudeksi niin, että joka toinen vuosi erovuorossa on kaksi jäsentä. Sama jäsen voi kuulua työvaliokuntaan enintään kaksi kaksivuotiskautta kerrallaan. Lisäksi työvaliokuntaan kuuluu kahdeksi vuodeksi kerrallaan valittava varapuheenjohtaja.

Vaski-työryhmät ja projektit

Vaskissa toimii pysyviä ja määräaikaisia työryhmiä ja projekteja. Johtoryhmä tekee niistä erikseen päätökset.

Työryhmiin ja projekteihin nimitetään vastuulliset vetäjät, jotka huolehtivat työn etenemisestä ja raportoinnista. He huolehtivat myös työryhmän työtä koskevien asioiden tuomisesta työvaliokunnan ja johtoryhmän päätettäväksi. Tavoitteena on, että jokainen Vaski-kirjasto on mukana Vaski-kirjastojen työryhmissä tai projekteissa.

Työskentely ja tiedotus

Johtoryhmä kokoontuu noin joka toinen kuukausi ja työvaliokunta noin kerran kuukaudessa. Perinteisten kokousten lisäksi ryhmät hyödyntävät yhteisiä verkkotyövälineitä. Työryhmien ja projektien työmenetelmistä sovitaan työsuunnitelmien laatimisen ja päättämisen yhteydessä.

Johtoryhmän, työvaliokunnan, työryhmien ja projektien työstä tiedotetaan extranet-, wiki- tai muilla vastaavilla internetsivuilla ja henkilökunnalle järjestetyissä Vaski-tapaamisissa.